CELEX: 62021CN0484
Language: fi
Date: 2021-08-06 00:00:00
Title: Asia C-484/21: Ennakkoratkaisupyyntö, jonka Juzgado de Primera Instancia n° 20 de Barcelona (Espanja) on esittänyt 6.8.2021 – F C ja M A B v. Caixabank S.A., aikaisemmin Bankia S.A.

30.5.2022   
            
            
               FI
            
            
               Euroopan unionin virallinen lehti
            
            
               C 213/17
            
         
      Ennakkoratkaisupyyntö, jonka Juzgado de Primera Instancia no 20 de Barcelona (Espanja) on esittänyt 6.8.2021 – F C ja M A B v. Caixabank S.A., aikaisemmin Bankia S.A.
      (Asia C-484/21)
      (2022/C 213/21)
      Oikeudenkäyntikieli: espanja
      
         Ennakkoratkaisua pyytänyt tuomioistuin
      
      Juzgado de Primera Instancia no 20 de Barcelona
      
         Pääasian asianosaiset
      
      
         Kantajat: F C C ja M A B
      
         Vastaaja: Caixabank S.A., aikaisemmin Bankia S.A.
      
         Ennakkoratkaisukysymykset
      
      
                  1)
               
               
                  Voidaanko [Euroopan unionin perusoikeuskirjan] 38 artiklan, unionin oikeuden tehokkuusperiaatteen ja direktiivin 13/93 (1) 6 artiklan 1 kohdan ja 7 artiklan 1 kohdan mukaisena pitää sitä, että kohtuuttomasta ehdosta, kuten lainan kuluja koskevasta ehdosta, aiheutuneiden taloudellisten seurausten korvaamista koskevan vaatimuksen vanhentumisaika alkaa kulua ennen kuin kyseinen ehto on todettu pätemättömäksi sen kohtuuttomuuden perusteella?
               
            
                  2)
               
               
                  Voidaanko [Euroopan unionin perusoikeuskirjan] 38 artiklan, unionin oikeuden tehokkuusperiaatteen ja direktiivin 13/93 6 artiklan 1 kohdan ja 7 artiklan 1 kohdan mukaisena pitää sitä, että kohtuuttoman ehdon [perusteella esitetyn vaatimuksen] vanhentumisajan alkamisajankohdaksi vahvistetaan päivä, jona Tribunal Supremon kaltainen tuomioistuin, jolla on valta antaa [sitovaa] oikeuskäytäntöä, on todennut ehdon kohtuuttomaksi, riippumatta siitä, onko asianomainen kuluttaja saanut tiedon kyseisen tuomion sisällöstä vai ei?
               
            
                  3)
               
               
                  Voidaanko [Euroopan unionin perusoikeuskirjan] 38 artiklan, unionin oikeuden tehokkuusperiaatteen ja direktiivin 13/93 6 artiklan 1 kohdan ja 7 artiklan 1 kohdan mukaisena pitää sitä, että pitkäaikaisen sopimuksen osalta kiinnityksen perustamisesta maksettujen kulujen korvaamiseksi esitetyn vaatimuksen vanhentumisaika alkaa kulua siitä, kun nämä kulut on maksettu, kun kohtuuttoman ehdon vaikutukset ovat kyseisenä ajankohtana jo lakanneet ja kun ei ole vaaraa siitä, että ehtoa aletaan soveltaa uudelleen?
               
            
         (1)  Kuluttajasopimusten kohtuuttomista ehdoista 5.4.1993 annettu neuvoston direktiivi 93/13/ETY (EYVL 1993, L 95, s. 29).